**CONCESSIÓ DEMANIAL, A FAVOR DE L’AJUNTAMENT DE SABADELL, SOBRE LA SUPERFÍCIE DE TERRENYS UBICADA SOBRE LA LLOSA DE COBRIMENT DE LA LÍNIA SOTERRADA D’FGC DE BARCELONA-VALLÈS ENTRE ELS PK’S 8+920 I 9+450 I ESTACIÓ DE CAN FEU/GRÀCIA DE SABADELL**

# INTERVENEN

D'una part, el senyor...........................,president del Consell d’Administració de **FERROCARRILS DE LA GENERALITAT DE CATALUNYA (FGC).**

I de l'altra part, el senyor ..............................., .............................. de **l’AJUNTAMENT DE SABADELL.**

# ACTUEN

El senyor ............................, en nom i representació de **FERROCARRILS DE LA GENERALITAT DE CATALUNYA,** amb NIF .........................., nomenat per Acord GOV/............................. (DOGC ……………, de ...................), en exercici de les facultats atribuïdes per l’article 19 dels Estatuts d’FGC i facultat expressament per aquest acte en virtut d’acord del Consell d’Administració d’FGC de data 27 de juny de 2024.

El senyor ...................., en nom i representació de **l’AJUNTAMENT DE SABADELL**, amb NIF ....................., estant especialment facultat per aquest acte per raó del seu càrrec de ............................... i segons resulta de l’Acord pres per ...................., en data .... de ..... de ........

Els intervinents, en les respectives qualitats amb què actuen, es reconeixen recíprocament la capacitat legal necessària per a contractar i obligar-se en els termes que resulten del present document, i

**EXPOSEN**

**1.-** El 29 de març de 2019, el Departament de Territori i Sostenibilitat de la Generalitat de Catalunya va rebre les obres corresponents al projecte constructiu “Perllongament d’FGC a Sabadell” (clau TF-02676) i al projecte constructiu “Perllongament del soterrament de la línia d’FGC des de la Rambla Iberia al passeig de Can Feu” (clau TF-09408).

**2.-** El 17 de setembre de 2018, l’Ajuntament de Sabadell va sol·licitar a FGC la cessió dels terrenys alliberats per la nova traça ferroviària a Can Feu i el dret de vol sobre la coberta del tram soterrat, amb l’objectiu de dur-ne a terme l’adequació per a l’ús ciutadà de l’espai resultant.

**3.-** El 29 de setembre de 2021 la Direcció General d’Infraestructures de Mobilitat va emetre un informe en què va considerar factible la desafectació i cessió a l’Ajuntament de Sabadell dels terrenys de l’antic traçat del ferrocarril, així com dels terrenys ocupats per l’antiga estació de Sabadell-Estació. Així mateix, l’informe també considera factible la cessió a l’Ajuntament de Sabadell del dret a executar les obres d’urbanització i a ser titular de les dites obres d’urbanització en la superfície corresponent a la coberta del tram soterrat, sempre que no es comprometi la conservació i el manteniment d’aquest tram.

**4.-** El 30 de juny de 2022 el Consell d’Administració de Ferrocarrils de la Generalitat de Catalunya va acordar la cessió gratuïta a l’Ajuntament de Sabadell de les dues peces alliberades tant en superfície com en subsol com a conseqüència de l’execució dels projectes identificats a l’expositiu primer. Així mateix, va acordar cedir a l’Ajuntament el dret a executar les obres d’urbanització i a ser titular de les dites obres en la superfície corresponent a la coberta del tram soterrat, sempre que no es comprometi la conservació i el manteniment d’aquest tram.

**5.-** Mitjançant l’Acord GOV/782/2024, de 9 d’abril, es va autoritzar la cessió gratuïta del domini de 6.966,60 m2 sobre la finca registral 11670 i de 822,78 m2 sobre la finca registral 8219, propietat ambdues de Ferrocarrils de la Generalitat de Catalunya, a favor de l’Ajuntament de Sabadell, per tal que siguin destinades al projecte de millora urbana al barri de Can Feu Gràcia (Sabadell).

**6.-** En relació al dreta executar les obres d’urbanització i a ser titular de les dites obres d’urbanització en la superfície corresponent a la coberta del tram soterrat, en data 21 de juny de 2024 l’Ajuntament de Sabadell va sol·licitar a Ferrocarrils de la Generalitat de Catalunya l’atorgament d’una concessió demanial gratuïta per un període de setanta-cinc (75) anys sobre aquesta superfície de terrenys, per tal d’adequar aquest espai per a l’ús ciutadà.

**7.-** Ferrocarrils de la Generalitat de Catalunya és propietària dels terrenys pels quals discorre el tram soterrat de la línia d’FGC des de la confluència del carrer Reina Elionor amb els passatges de *Fraser Lawton* o de *l’Enginyer Playà* i el passeig de Can Feu, de Sabadell. Es tracta d’una superfície de terrenys de 9.333,67m2 ubicada sobre la llosa de cobriment de la línia soterrada d’FGC de Barcelona -Vallès, conformada per  un tram de túnel entre els  pk’s  8+920 i 9+450 i l’estació de Can Feu | Gràcia de Sabadell, resultant de l’execució del projecte TF-02676 “Projecte de perllongament de FGC a Sabadell“ i del projecte TF-09408 “Projecte de perllongament del soterrament de la línia d’FGC des de la Rambla Ibèria fins al Passeig de Can Feu”.

De forma irregular i allargada, la superfície de terrenys s’estén des de la boca sud del túnel urbà d’FGC a  Sabadell, a l’entorn de la confluència del Passeig de Can Feu amb la plaça del Mil·lenari, fins a la confluència del carrer de la Reina Elionor amb els passatges de Fraser Lawton o de l’Enginyer Playà, a les immediacions de l’aparcament en superfície de l’estació dels FGC abans esmentada. LIMITA: al nord amb el carrer de l’Enginyer Playà; a l’est amb mur de l’aparcament de l’estació de Can Feu | Gràcia d’FGC ; al sud amb el carrer de Fraser Lawton i a l’oest amb la boca del túnel i terrenys municipals del Castell de Can Feu.

L’esmentada superfície de terrenys es troba conformada per les següents finques:

1. Porció de terrenys de  superfície 432’89m2 i forma octogonal irregular,  pertany en part a la  **Finca 8219** de titularitat d’FGC, inscrita al Registre de la Propietat número 2 de Sabadell, foli 65, tom 3397, llibre 1231, codi registral únic 08101000292630.  Ocupada per part de l’estació soterrada de Can Feu | Gràcia de Sabadell, en superfície esdevé la llosa de cobertura objecte de concessió situada a l’entorn de l’accés principal de l’esmentada estació.  LIMITA:  al nord amb el carrer de l’Enginyer Playà, a l’est amb el mur de l’aparcament de l’estació de Can Feu de Sabadell, al sud amb el passatge de Fraser Lawton i a l’oest amb finca 11670 del Registre de la Propietat 2 de Sabadell.
2. Porció de terrenys de  superfície de 7.850’49m2 i forma irregular allargada,  pertany en part a la  **Finca 11670** de titularitat d’FGC, inscrita al Registre de la Propietat número 2 de Sabadell, foli 142, tom 3395, llibre 1230, codi registral únic 08101000294146. Ocupada per part de l’estació soterrada de Can Feu | Gràcia de Sabadell i per túnel ferroviari de la línia d’FGC, en superfície esdevé la llosa de cobertura objecte de concessió entre els carrers de la Reina Elionor i la rambla de Can Feu, descomptant les superfícies en planta ocupades per les escales de l’accés de l’estació, un ascensor, dues sortides d’emergència i dues sortides de ventilació.  LIMITA:  al nord amb el carrer de l’Enginyer Playà; a l’est amb Finca 8219 del Registre de la Propietat 2 de Sabadell; al sud amb carrer de Fraser Lawton i a l’oest amb rambla de Can Feu i carrer de l’Enginyer Playà.
3. Porció de terreny de superfície 874’40m2 i forma aproximadament triangular allargada, es propietat d’FGC procedent d’expropiació practicada arrel de l’execució del TF-09408 “Projecte de perllongament del soterrament de la línia d’FGC des de la Rambla Ibèria fins al Passeig de Can Feu”. Pendent d’immatricular al Registre de la Propietat. Ocupada per  túnel d’FGC, en superfície esdevé llosa de cobertura objecte de concessió. LIMITA:  al nord amb resta del carrer de l’Enginyer Playà; a l’est amb Finca 11670 del Registre de la Propietat número 2 de Sabadell; al sud amb carrer de Fraser Lawton i a l’oest amb rambla de Can Feu.
4. Porció de terreny de superfície 175’89m2 i forma rectangular irregular, és propietat d’FGC procedent d’expropiació practicada arrel de l’execució del TF-09408 “Projecte de perllongament del soterrament de la línia d’FGC des de la Rambla Ibèria fins al Passeig de Can Feu”. Pendent d’immatricular al Registre de la Propietat. Ocupada per  túnel d’FGC, en superfície esdevé llosa de cobertura objecte de concessió. LIMITA:  al nord i a l’oest amb terrenys de titularitat de l’Ajuntament de Sabadell del Castell de Can Feu; a l’est amb rambla de Can Feu i al sud amb plataforma de via d’FGC a cel obert i terrenys de l’entorn de la plaça del Mil·lenari.

Aquests terrenys pertanyen a FGC en virtut de l’article 36.1.b) de la Llei 31/2002, de 30 de desembre i la Disposició Addicional Divuitena de la Llei 4/2006, de 31 de març, ferroviària. D’acord amb aquests preceptes, van quedar incorporats al patrimoni propi de Ferrocarrils de la Generalitat de Catalunya tants els bens immobles dels quals era titular la Generalitat afectats a l’explotació ferroviària com els immobles afectats a l’explotació de les línies que anteriorment depenien de Ferrocarrils de Via Estreta (Feve) i que actualment són explotades per Ferrocarrils de la Generalitat de Catalunya.

Els dits immobles consten donats d’alta a l’Inventari de béns immobles de Ferrocarrils de la Generalitat de Catalunya amb els números 4079F (part), 4082 (part), 17270 i 17269, que corresponen als subensos 15914.12, 15914.02 i 15913.04 del GPG, i tenen assignat el número de referència cadastral 5296007DF2959H0001ZB.

**8.-** Els terrenysidentificats en l’expositiu anterior ostenten naturalesa de bé demanial i no han estat desafectats del servei públic ferroviari. En aquest sentit, d’acord amb l’article 13.3 de la Llei 4/2006, ferroviària, la determinació de la zona de domini públic dels túnels i, en general, de qualsevol infraestructura soterrada s’ha d’estendre a l’àrea de terreny necessària per a assegurar tant la prestació del servei ferroviari com la integritat estructural, la conservació i el manteniment de la infraestructura, d’acord amb les característiques geotècniques del terreny, el recobriment existent sobre la infraestructura i la disposició dels seus elements, les seves instal·lacions auxiliars i els seus accessos.

Per aquesta raó, forma part del domini públic ferroviari de titularitat de Ferrocarrils de la Generalitat de Catalunya la llosa de coberta del soterrament de la línia, si bé en la part de la superfície de la coberta no ocupada pels accessos a l’estació, pels pous de ventilació i les sortides d’emergència, és factible l’atorgament de la present concessió demanial a l’Ajuntament de Sabadell, per tal que aquest executi les obres d’urbanització en superfície i destini l’espai resultant a l’ús ciutadà, i sempre que no es comprometi la conservació i el manteniment del soterrament ferroviari.

**9.-** Segons l’indicat a l’expositiu sisè, en data 21 de juny de 2024l’Ajuntament de Sabadell va fer arribar a Ferrocarrils de la Generalitat de Catalunya sol·licitud del regidor de Patrimoni de l’Ajuntament de Sabadell en què se sol·licita a FGC la concessió de domini públic gratuïta sobre les superfícies identificades a l’expositiu 7, per tal de destinar-les a l’execució del projecte de millora urbana de Can Feu Gràcia.

**10.-** Mitjançant informe tècnic de l’Àrea de Presidència i Projectes Estratègics (Servei d’Estratègia de Ciutat) de l’Ajuntament de Sabadell de data 3 d’octubre de 2024, el projecte de millora urbana a executar sobre els terrenys concessionats permetrà la millora de la connectivitat dels espais verds i barris de la ciutat i la millora de la sostenibilitat.

Tanmateix, l’Ajuntament de Sabadell justifica la gratuïtat de la concessió demanial en atenció a les actuacions a realitzar per la dita institució per a urbanitzar l’àmbit objecte de la concessió. El cost estimat per a l’execució de les actuacions previstes és de 4.291.116,17 euros, d’acord amb el *Projecte bàsic i executiu de millora de l’espai urbà a Can Feu-Gràcia Sector 1* aprovat en Junta de Govern Local de l’Ajuntament de Sabadell de data 15 de juliol de 2024, en el que es detallen les diferents intervencions a realitzar.

**11.-** L’Àrea de Inspecció Ferroviària d’FGC va emetre informe justificatiu en data 26 de juny de 2024 en el que es proposa la concessió demanial a favor de l’Ajuntament de Sabadell de les superfícies de terrenys descrites a l’expositiu 7. En el mateix informe s’indica que atesa la naturalesa demanial de la superfície la figura que es considera més idònia és la de la concessió administrativa del domini públic, a atorgar per FGC en favor de l’Ajuntament. L’informe conclou en sentit favorable a la petició formulada per l’Ajuntament de Sabadell en data 21 de juny de 2024 i, en conseqüència, a l’atorgament d’una concessió de domini públic sobre la superfície de 9.333,67 m2 en favor de l’Ajuntament de Sabadell.

**12.-** El Consell d’Administraciód’FGC, en data 27 de juny de 2024, va autoritzar l’atorgament, amb caràcter gratuït i per una durada de 75 anys, d’una concessió de domini públic en favor de l’Ajuntament de Sabadell, per ser destinada a desenvolupar el projecte de millora de l’espai urbà de Can Feu Gràcia i posar-ho a disposició de la utilització general en el conjunt de la ciutat de Sabadell, facultant al president del Consell d’Administració per a la seva formalització, previs els tràmits legalment procedents.

A la vista de l’anteriorment exposat, les parts

# CONVENEN

**PRIMER.-** FERROCARRILS DE LA GENERALITAT DE CATALUNYA atorga, de manera directa, a favor de l’AJUNTAMENT DE SABADELL, que accepta, una concessió demanial per a l’ús privatiu del domini públic sobre el següent bé:

Superfície de terrenys de 9.333,67m2 ubicada sobre la llosa de cobriment de la línia soterrada d’FGC de Barcelona -Vallès, conformada per  un tram de túnel entre els  pk’s  8+920 i 9+450 i l’estació de Can Feu | Gràcia de Sabadell, resultant de l’execució del projecte TF-02676 “Projecte de perllongament d’FGC a Sabadell i del Projecte TF-09408 “Projecte de perllongament del soterrament de la línia d’FGC des de la Rambla Ibèria fins al Passeig de Can Feu”.

De forma irregular i allargada, la superfície de terrenys s’estén des de la boca sud del túnel urbà d’FGC a  Sabadell, a l’entorn de la confluència del Passeig de Can Feu amb la plaça del Mil·lenari, fins a la confluència del carrer de la Reina Elionor amb els passatges de Fraser Lawton o de l’Enginyer Playà, a les immediacions de l’aparcament en superfície de l’estació dels FGC abans esmentada. LIMITA: al nord amb el carrer de l’Enginyer Playà; a l’est amb mur de l’aparcament de l’estació de Can Feu | Gràcia d’FGC ; al sud amb el carrer de Fraser Lawton i a l’oest amb la boca del túnel i terrenys municipals del Castell de Can Feu.

L’esmentada superfície de terrenys es troba conformada per les següents finques:

1.- Porció de terrenys de  superfície 432’89m2 i forma octogonal irregular,  pertany en part a la  **Finca 8219** de titularitat d’FGC, inscrita al Registre de la Propietat número 2 de Sabadell, foli 65, tom 3397, llibre 1231, codi registral únic 08101000292630.  Ocupada per part de l’estació soterrada de Can Feu | Gràcia de Sabadell, en superfície esdevé la llosa de cobertura objecte de concessió situada a l’entorn de l’accés principal de l’esmentada estació.  LIMITA:  al nord amb el carrer de l’Enginyer Playà, a l’est amb el mur de l’aparcament de l’estació de Can Feu, al sud amb el passatge de Fraser Lawton i a l’oest amb finca 11670 del Registre de la Propietat 2 de Sabadell.

2.- Porció de terrenys de  superfície de 7.850’49m2 i forma irregular allargada,  pertany en part a la  **Finca 11670** de titularitat d’FGC, inscrita al Registre de la Propietat número 2 de Sabadell, foli 142, tom 3395, llibre 1230, codi registral únic 08101000294146. Ocupada per part de l’estació soterrada de Can Feu | Gràcia de Sabadell i per túnel ferroviari de la línia d’FGC, en superfície esdevé la llosa de cobertura objecte de concessió entre els carrers de la Reina Elionor i la rambla de Can Feu, descomptant les superfícies en planta ocupades per les escales de l’accés de l’estació, un ascensor, dues sortides d’emergència i dues sortides de ventilació.  LIMITA:  al nord amb el carrer de l’Enginyer Playà; a l’est amb Finca 8219 del Registre de la Propietat 2 de Sabadell; al sud amb carrer de Fraser Lawton i a l’oest amb rambla de Can Feu i carrer de l’Enginyer Playà.

3.- Porció de terreny de superfície 874’40m2 i forma aproximadament triangular allargada, es propietat d’FGC procedent d’expropiació practicada arrel de l’execució del TF-09408 “Projecte de perllongament del soterrament de la línia d’FGC des de la Rambla Ibèria fins al Passeig de Can Feu”. Pendent d’immatricular al Registre de la Propietat. Ocupada per  túnel d’FGC, en superfície esdevé llosa de cobertura objecte de concessió. LIMITA:  al nord amb resta del carrer de l’Enginyer Playà; a l’est amb Finca 11670 del Registre de la Propietat número 2 de Sabadell; al sud amb carrer de Fraser Lawton i a l’oest amb rambla de Can Feu.

4.- Porció de terreny de superfície 175’89m2 i forma rectangular irregular, és propietat d’FGC procedent d’expropiació practicada arrel de l’execució del TF-09408 “Projecte de perllongament del soterrament de la línia d’FGC des de la Rambla Ibèria fins al Passeig de Can Feu”. Pendent d’immatricular al Registre de la Propietat. Ocupada per  túnel d’FGC, en superfície esdevé llosa de cobertura objecte de concessió. LIMITA:  al nord i a l’oest amb terrenys de titularitat de l’Ajuntament de Sabadell del Castell de Can Feu; a l’est amb rambla de Can Feu i al sud amb plataforma de via d’FGC a cel obert i terrenys de l’entorn de la plaça del Mil·lenari.

S’adjunta com **Annex número 1** plànol en el que es grafia la superfície de terrenys objecte de la concessió.

S’atorga la present concessió demanial amb l’objectiu que, per part de l’Ajuntament de Sabadell es destini el bé concessionat exclusivament a l’ús públic per desenvolupar-hi el projecte de millora de l’espai urbà de Can Feu Gràcia.

**SEGON.-** La concessió, que té caràcter gratuït, s’atorga per un període de 75 anys, a comptar a partir de la formalització del present document, que s’entén signat en la data de firma del darrer dels intervinents.

**TERCER.-** L’Ajuntament de Sabadell durà a terme les obres contemplades al *Projecte bàsic i executiu de millora de l’espai urbà a Can Feu-Gràcia Sector 1* , aprovat en Junta de Govern Local de l’Ajuntament de Sabadell de data 15 de juliol de 2024. S’adjunta com **Annex 2** el Projecte esmentat, en el que es detallen les intervencions a realitzar.

Totes les obres o instal·lacions que el concessionari porti a terme hauran de comptar amb la preceptiva autorització prevista a l’article 15 de la Llei 4/2006, de 31 de març, ferroviària, atès que la superfície de terrenys concessionada s’ubica en la zona de domini públic. Les obres o instal·lacions en cap cas podran comprometre la conservació i manteniment del tram soterrat de la línia d’FGC, i s’hauran d’executar amb subjecció a les condicions que s’estableixin a la corresponent autorització. La realització d’obres o instal·lacions sense l’esmentada autorització comportaran per al concessionari les responsabilitats que legalment procedeixin.

A l’extinció de la concessió, les obres, construccions i instal·lacions fixes existents seran adquirides gratuïtament per Ferrocarrils de la Generalitat de Catalunya, lliures de càrregues i gravàmens, sense que el concessionari tingui dret a cap rescabalament per aquest concepte. Com a excepció a l’anterior, els bens i instal·lacions desmuntables (inclòs el mobiliari urbà que tingui aquesta consideració) són propietat de l’Ajuntament de Sabadell i podran ser desmuntats i traslladats per aquest.

**QUART.-** Els deures del concessionari són:

-Dur a terme, en el termini màxim de 24 mesos a comptar a partir de la formalització del present document, les obres detallades al *Projecte bàsic i executiu de millora de l’espai urbà a Can Feu-Gràcia Sector 1*, aprovat en Junta de Govern Local de l’Ajuntament de Sabadell de data 15 de juliol de 2024, que s’acompanya com a **Annex número 2.**

-Deixar lliures i a disposició de Ferrocarrils de la Generalitat de Catalunya, dintre del termini de tres (3) mesos des de l’extinció de la concessió, el bé objecte d’utilització, reconeixent-li la facultat d’exercitar el llançament.

-Destinar el bé al usos i activitats indicats al pacte primer.

-El concessionari està obligat a disposar d’una pòlissa d’assegurances que garanteixi les conseqüències econòmiques que es puguin derivar de la responsabilitat civil que li pugui correspondre per danys i/o perjudicis corporals, materials i/o conseqüencials consecutius per acció o omissió a FGC o a tercers. El concessionari haurà de lliurar a Ferrocarrils de la Generalitat de Catalunya, si aquesta ho sol·licita i dins dels 10 dies posteriors a la sol·licitud, una còpia legitimada de la pòlissa d’assegurances de responsabilitat civil subscrita i del rebut que n’acrediti el pagament. En cap cas FGC assumirà cap responsabilitat per danys o perjudicis ocasionats o derivats de l’ús i l’explotació dels terrenys objecte de la concessió.

-Obtenir al seu càrrec les llicències i permisos necessaris per tal d’utilitzar el bé o l’activitat a realitzar sobre el mateix. No serà exigible cap responsabilitat a FGC si pels organismes competents no s’atorguessin les esmentades llicències o permisos o si es prohibissin o restringissin una vegada concedits.

-Assumir les despeses derivades de la conservació, manteniment, serveis, subministraments, impostos, taxes i altres tributs que gravin el bé objecte de concessió.

-Mantenir en bon estat la finca essent responsable, amb total indemnitat d’FGC, dels danys i perjudicis que es puguin produir als interessos generals, a FGC i a tercers, i essent responsable, així mateix, pels danys i perjudicis que es produeixin sobre el bé objecte de la concessió.

**CINQUÈ.-** La concessió no té caràcter transmissible atenent als usos i activitats als que s’han de destinar les superfícies objecte de la concessió i atès el seu caràcter gratuït, tota vegada que d’acord amb la normativa patrimonial no pot comportar un lucre pel concessionari. Tot i això, l’Ajuntament podrà autoritzar l’ús parcial i temporal per raons d’interès públic amb la conseqüent aplicació de les taxes fiscals vigents en el municipi, que s’hauran de destinar a la conservació i manteniment dels terrenys concessionats.

**SISÈ.-** Ferrocarrils de la Generalitat de Catalunya podrà inspeccionar, en tot moment, el bé objecte de la concessió, així com les instal·lacions i construccions contingudes, tant durant el transcurs de realització de les obres com amb posterioritat quan aquestes hagin finalitzat.

**SETÈ.-** Seran causes d’extinció de la concessió:

* La consumació del termini dels 75 anys.
* El fet de no destinar el bé concessionat als usos permesos per la concessió de domini públic i que han motivat l’atorgament de la mateixa.
* La no realització de les obres detallades al projecte, en el termini de 5 anys a comptar a partir de la formalització del present document, sense dret a rescabalament per part de l’Ajuntament de Sabadell.
* El rescat de la concessió o revocació unilateral per part de Ferrocarrils de la Generalitat de Catalunya, per causa d’interès públic degudament justificat i prèvia indemnització a favor de l’Ajuntament de Sabadell, si escau.
* El mutu acord entre les parts.
* L’incompliment greu de les obligacions del concessionari, declarades per Ferrocarrils de la Generalitat de Catalunya.
* La desaparició del bé sobre el qual s’ha atorgat la concessió.
* La desafectació del bé, cas en què es procedirà a la seva liquidació d’acord amb el previst a la normativa aplicable. En aquest cas el titular de la concessió continuarà gaudint de la possessió, tot i que el Departament competent podrà acordar l’expropiació del dret si estimés que el seu manteniment durant el termini de la seva vigència legal perjudica la ulterior destinació del bé o el fes desmerèixer considerablement als efectes de la seva alienació.
* La renúncia del concessionari al seu dret.
* Per resolució judicial.
* Així mateix, aquesta concessió podrà ser extingida de comú acord si, de conformitat amb els procediments i requisits legals que resultin d’aplicació, ambdues parts acordessin la transmissió definitiva a l’Ajuntament de Sabadell de la superfície de terrenys objecte de la concessió.

Extingida la concessió, i en els termes establerts al pacte tercer, s’haurà de deixar lliure el bé i les instal·lacions, tot mantenint-se les obres, construccions i instal·lacions realitzades, que revertiran a Ferrocarrils de la Generalitat de Catalunya.

L’extinció dels drets constitutius sobre el domini públic per mitjà de la concessió l’acordarà el Consell d’Administració de Ferrocarrils de la Generalitat, qui podrà ordenar el desnonament, amb indemnització o sense, en virtut de les facultats previstes a la disposició addicional divuitena de la Llei 4/2006, de 31 de març, ferroviària, de conformitat amb la normativa de patrimoni de les administracions públiques.

**VUITÈ.-** Els atorgants, tal i com actuen, accepten aquest document i els seus efectes jurídics i sol·liciten al Sr./a Registrador/a de la Propietat que practiqui les operacions registrals oportunes. Les despeses d’inscripció de la concessió en el Registre de la Propietat aniran a càrrec del concessionari.

**NOVÈ.-** Ambdues parts, en la respectiva representació en què intervenen, s’obliguen a complir fidelment els pactes d’aquest document administratiu i, en cas de conflicte, se sotmeten als Jutjats i Tribunals de la ciutat de Barcelona, amb renúncia expressa del propi fur o domicili, si fos un altre.

**DESÈ.-** La present concessió demanial es regirà per les clàusules d’aquest document i per la normativa patrimonial, en concret: per l’article 29 del Decret legislatiu 1/2002, de 24 de desembre, pel qual s’aprova el Text refós de la Llei de patrimoni de la Generalitat de Catalunya en relació a l’article 18.5 del mateix text normatiu; els articles 71 i següents del Decret 323/1983, de 14 de juliol, pel qual s’aprova el Reglament per a l’execució de la Llei 11/1981, de 7 de desembre, del Patrimoni de la Generalitat; els articles 93.1, 2, 3 i 4, article 97, article 98, article 100 i article 101.1, 3 i 4, article 102 apartats 2 i 3 i article 103 apartats 1 i 3 de la Llei 33/2003, de 3 de novembre, del patrimoni de les administracions públiques, de caràcter bàsic d’acord amb la Disposició final segona punt 5, així com per la resta de normativa que resulti d’aplicació.

I, en prova de conformitat, se signa el present document administratiu de concessió administrativa que es perfecciona amb la signatura de tots els intervinents, i en la data en què ho fa l’últim d’aquests

FERROCARRILS DE LA AJUNTAMENT DE SABADELL

GENERALITAT DE CATALUNYA